b'\n_START_ARTICLE_\nAxel Munthe\n_START_PARAGRAPH_\nAxel Martin Fredrik Munthe (31. lokakuuta 1857 Oskarshamn \xe2\x80\x93 11. helmikuuta 1949 Tukholma) oli ruotsalainen l\xc3\xa4\xc3\xa4k\xc3\xa4ri, psykiatri ja kirjailija. H\xc3\xa4net muistetaan parhaiten osittain omael\xc3\xa4m\xc3\xa4kerrallisesta romaanistaan Huvila meren rannalla (1929), joka on k\xc3\xa4\xc3\xa4nnetty kymmenille kielille.\n_START_SECTION_\nPersoona\n_START_PARAGRAPH_\nMunthe oli kansainv\xc3\xa4linen ihminen, ja h\xc3\xa4n osasi monia kieli\xc3\xa4: ruotsia, englantia, ranskaa, italiaa ja saksaa. Munthe eli lapsuutensa ja nuoruutensa Ruotsissa, muutti 18-vuotiaana Ranskaan, jossa h\xc3\xa4n opiskeli l\xc3\xa4\xc3\xa4k\xc3\xa4riksi, ja ty\xc3\xb6skenteli p\xc3\xa4\xc3\xa4osin Ranskassa ja Italiassa. H\xc3\xa4n nai englantilaisen aristokraatin vuonna 1907 ja sai t\xc3\xa4m\xc3\xa4n kanssa kaksi poikaa._NEWLINE_Munthella oli filantroopin luonne: h\xc3\xa4n auttoi k\xc3\xb6yhi\xc3\xa4 vastaanotollaan ilmaiseksi. Munthe paransi my\xc3\xb6s el\xc3\xa4inten elinolosuhteita perustamalla Italiaan ja Ruotsiin lintujensuojelualueita. Munthella oli suuri m\xc3\xa4\xc3\xa4r\xc3\xa4 lemmikkej\xc3\xa4, muun muassa p\xc3\xb6ll\xc3\xb6 ja paviaani.\n_START_SECTION_\nSuku\n_START_PARAGRAPH_\nMunthen suku oli alun perin flaamilaistaustainen. Suku oli muuttanut Ruotsiin 1500-luvulla.\n_START_SECTION_\nNuoruus\n_START_PARAGRAPH_\nMunthe opiskeli l\xc3\xa4\xc3\xa4ketiedett\xc3\xa4 Uppsalan yliopistossa. Matkustaessaan vuonna 1875 purjeveneell\xc3\xa4 Sorrentosta Caprin saarelle h\xc3\xa4n pys\xc3\xa4htyi Anacaprille ja huomasi foinikialaisten portaiden yl\xc3\xa4puolella talonpojan m\xc3\xb6kin, jonka vieress\xc3\xa4 oli vanha hyl\xc3\xa4tty kappeli. Munthe sai idean rakentaa huvilan t\xc3\xa4lle paikalle._NEWLINE_Munthe opiskeli l\xc3\xa4\xc3\xa4ketiedett\xc3\xa4 Uppsalan lis\xc3\xa4ksi Montpellier\xe2\x80\x99ssa ja Pariisissa. H\xc3\xa4n valmistui vuonna 1880 23-vuotiaana. Vaikka h\xc3\xa4nen p\xc3\xa4\xc3\xa4aineensa olivat gynekologia ja psykologia, h\xc3\xa4n oli kiinnostunut my\xc3\xb6s neurologiasta, jota opetti ranskalainen l\xc3\xa4\xc3\xa4k\xc3\xa4ri Jean-Martin Charcot. Munthe k\xc3\xa4vi h\xc3\xa4nen luennoillaan Salp\xc3\xaatri\xc3\xa8ren sairaalassa Pariisissa.\n_START_SECTION_\nPariisi ja Italia\n_START_PARAGRAPH_\nValmistuttuaan Munthe avasi vastaanoton Pariisiin, jossa h\xc3\xa4n seurustelisi monien pohjoismaalaisten taiteilijoiden kanssa. Vuonna 1883 Napolissa todettiin koleraepidemia, ja Munthe matkusti auttamaan tautiin sairastuneita._NEWLINE_Vuonna 1887 Munthe muutti Caprille huvilaansa Villa San Micheleen ja alkoi restauroida rakennuksia. Vuonna 1890 h\xc3\xa4n avasi rahapulassa Roomaan uuden vastaanoton, jossa k\xc3\xa4vi paljon rikkaita italialaisia. Nyt h\xc3\xa4n asui vuorotellen Roomassa ja Caprilla.\n_START_SECTION_\nRuotsin kuningatar Victoria Baden\n_START_PARAGRAPH_\nVuonna 1892 Munthe nimitettiin psykologiksi Ruotsin kuninkaalliseen hoviin. Osa-aikaisesti Munthe oli kruununprinsessa Victorian, josta sittemmin tuli kuningas Kustaa V:n puoliso, henkil\xc3\xb6kohtainen psykologi aina t\xc3\xa4m\xc3\xa4n kuolemaan asti vuonna 1930._NEWLINE_Viktoria k\xc3\xa4rsi keuhkoputkentulehduksesta ja ehk\xc3\xa4 tuberkuloosista. Munthe suositteli h\xc3\xa4nelle Caprin aurinkoa talvisin. Syksyll\xc3\xa4 vuonna 1910 Victoria matkusti Italiaan ja jatkoi t\xc3\xa4t\xc3\xa4 tapaansa, paitsi ensimm\xc3\xa4isen maailmansodan aikana._NEWLINE_Munthe ja kuningatar musisoivat yhdess\xc3\xa4 San Michelen huvilassa ja k\xc3\xa4viv\xc3\xa4t konserteissa Napolissa, jossa kuningatar soitti pianoa. Kuningatar ja Munthe olivat molemmat el\xc3\xa4inyst\xc3\xa4vi\xc3\xa4, ja Victoria auttoi Munthea ostamaan Barbarossa-vuoren, josta tehtiin lintujen suojelualue._NEWLINE_Munthen ja Victorian suhteesta ei tiedet\xc3\xa4 kaikkea, mutta he asuivat samalla Caprin saarella pitki\xc3\xa4 aikoja. He rakennuttivat Ruotsin \xc3\x96\xc3\xb6lantiin Solidenin linnan.\n_START_SECTION_\nAvioliitot\n_START_PARAGRAPH_\nAxel Munthen ensimm\xc3\xa4inen vaimo oli ruotsalainen Ultima Hornberg, jonka kanssa h\xc3\xa4n meni naimisiin 24. marraskuuta 1880. Hornberg oli ollut opiskelemassa taidetta Pariisissa. Pariskunta erosi 1880-luvulla, ja vuonna 1892 Hornberg nai ruotsalaisen tehtailijan Gustaf Richterin. Ultima kuoli vuonna 1895._NEWLINE_Vuonna 1907 Munthe nai englantilaisen aristokraatin Hilda Pennington-Mellorin, ja he saivat kaksi lasta Peterin ja Malcolmin. Pennington-Mellorin perhe omisti kaksi suurta kartanoa Englannissa, Hellensin Herefordshiressa ja Southside Housen Wimbledonissa Lontoossa.'